Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 97/68/EΚ για την προσέγγιση των νομοθεσιών των κρατών μελών σχετικά με τα ληπτέα μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα - (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

1. Ιστορικο

Διαβίβαση της πρότασης του Συμβουλίου και του Ευρωπαϊκού Κοινοβουλίου (COM(2000) 840 τελικό - 2000/0336 (COD)) σύμφωνα με το άρθρο 251 της Συνθήκης: 18 Δεκεμβρίου 2000

Δημοσίευση της αρχικής πρότασης: 26 Ιουνίου 2001

Γνώμη της Οικονομικής και Κοινωνικής Επιτροπής: 11 Ιουλίου 2001

Γνώμη του Ευρωπαϊκού Κοινοβουλίου - πρώτη ανάγνωση: 2 Οκτωβρίου 2001

2. Στοχοσ της προτασησ τησ Επιτροπης

Στόχος της πρότασης είναι η επέκταση του πεδίου εφαρμογής της παρούσας οδηγίας 97/68/EΚ για τις εκπομπές από κινητήρες εσωτερικής καύσης που τοποθετούνται σε μη οδικά κινητά μηχανήματα, ώστε να καλύπτει, επίσης, (βενζινο)κινητήρες εσωτερικής καύσης με ανάφλεξη (χλοοκοπτικές μηχανές, αλυσοπρίονα, κλαδευτικές μηχανές, κοπτικές μηχανές, αντλίες, ηλεκτροπαραγωγά ζεύγη, κλπ.). Οι μηχανές αυτές κατασκευάζονται σε παγκόσμια κλίμακα σε ποσότητα περίπου 25 εκατομμυρίων το χρόνο και συμμετέχουν στις συνολικές εκπομπές των ΠΟΕ (VOC) στην Κοινότητα, σε ποσοστό 10-15%. Η παρούσα τροποποίηση θα συμβάλει στην επίτευξη των στόχων που αφορούν την ποιότητα του αέρα και ειδικότερα εκείνων που αφορούν το όζον στη στάθμη του εδάφους.

Τα κύρια στοιχεία της πρότασης είναι:

* Δύο στάδια οριακών τιμών που πρέπει να εφαρμόζονται 18 μήνες μετά την έναρξη ισχύος της οδηγίας (στάδιο I) και μεταξύ 2004 και 2010, ανάλογα με την κατηγορία της μηχανής (στάδιο II)

* Ένα σύστημα λήψης μέσου όρου και κατοχύρωσης και ορισμένες ειδικές διευθετήσεις για μικρής εμβέλειας κατασκευαστές και διάφορους τύπους μικρών μηχανών, ώστε να επιτευχθεί ευθυγράμμιση σε παγκόσμια κλίμακα.

3. Γνωμη της Επιτροπησ επι των τροπολογιων που εγκριθηκαν από το Κοινοβουλιο

3.1. Τροπολογίες που έγιναν δεκτές από την Επιτροπή

Η τροπολογία 19 καθιστά σαφέστερο τον ορισμό της "θέσης σε κυκλοφορία". Δεν αλλάζει τίποτε επί της ουσίας.

Η τροπολογία 20 αντικαθιστά προηγούμενη τροπολογία που είχε προταθεί από την επιτροπή περιβάλλοντος και, ως εκ τούτου, συμφωνεί με την αρχική πρόταση της Επιτροπής.

Οι τροπολογίες 18 και 22 εισάγουν τη δυνατότητα για τα κράτη μέλη να χρησιμοποιούν επισήμανση και οικονομικά κίνητρα. Η διατύπωση συμφωνεί με ό,τι έχει ήδη γίνει δεκτό σε άλλες οδηγίες αυτού του είδους.

Η τροπολογία 23 διευκρινίζει το κείμενο, αλλά δεν αλλάζει τίποτε κατουσίαν.

Η τροπολογία 25 απαιτεί από τα κράτη μέλη να μεταφέρουν στο εσωτερικό δίκαιο την οδηγία εντός 18 μηνών, αντί σε ορισμένη ημερομηνία, πράγμα που δεν επιφέρει καμία σημαντική αλλαγή.

Η τροπολογία 26 απαιτεί από την Επιτροπή να μελετήσει κατά πόσον υπάρχει περαιτέρω ανάγκη νομοθεσίας στον υπόψη τομέα.

Η τροπολογία 28 μεταθέτει τις ημερομηνίες εφαρμογής του σταδίου ΙΙ λίγο ενωρίτερα.

Οι τροπολογίες 21, 24 και 27 μετατοπίζουν τις εναλλακτικές εγκρίσεις τύπου από το άρθρο 7 σε νέο παράρτημα. Δεν αλλάζει τίποτε κατουσίαν, αλλά βελτιώνεται η σαφήνεια.

Η τροπολογία 30 (μέρος Ι) δίνει εντολή στην Επιτροπή, μέσω της επιτροπής προσαρμογής στην τεχνική πρόοδο, να εξαιρεί ορισμένα προϊόντα, τα οποία για λόγους τεχνικής φύσεως δεν μπορούν να ανταποκριθούν στα πρότυπα του σταδίου ΙΙ.

3.2. Τροπολογίες που δεν έγιναν δεκτές από την Επιτροπή

Οι τροπολογίες 2, 3, 6, 7, 8, 12, 15 και 17 αφορούν το σύστημα λήψης μέσου όρου και κατοχύρωσης - διαγράφοντάς το από την πρόταση. Η Επιτροπή, μολονότι δεν αποδέχεται τις τροπολογίες, εξέφρασε τη βούλησή της να δεχθεί λύσεις, αντί του συστήματος λήψης μέσου όρου και κατοχύρωσης, που παρέχουν την επιδιωκόμενη ελαστικότητα, την ευθυγράμμιση σε παγκόσμιο επίπεδο και περιβαλλοντικά οφέλη.

Η τροπολογία 29 εξαιρεί απεριόριστα ένα μεγάλο αριθμό δίχρονων κινητήρων από το πλαίσιο εφαρμογής της οδηγίας - και όχι μόνον από το στάδιο ΙΙ. Αυτό θα υπονομεύσει ολοσχερώς τα περιβαλλοντικά οφέλη της πρότασης.

3.3. Τροποποιημένη πρόταση

Έχοντας υπόψη το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της κατά τα ανωτέρω.